UREDBA KOMISIJE (EU) 2021/976

z dne 4. junija 2021

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za cikloksidim, mepikvat, Metschnikowia fructicola sev NRRL Y-27328 in proheksadion v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za proheksadion so bile določene v Prilogi II k Uredbi (ES) št. 396/2005. Za cikloksidim in mepikvat so bile MRL določene v delu A Priloge III k navedeni uredbi. Kar zadeva Metschnikowia fructicola sev NRRL Y-27328, niso bile določene posebne MRL in navedena snov ni bila vključena v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov cikloksidim, za uporabo na jagodah je bila v skladu s členom 6(1) Uredbe (ES) št. 396/2005 vložena vloga za spremembo obstoječe MRL.

(3) Za mepikvat je bila taka vloga vložena za bombaževo seme. Za proheksadion je bila taka vloga vložena za lanena semena, mak, sončnična semena, semena oljne ogrščice, gorčična semena in seme navadnega rička.

(4) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji posredovale ocenjevalna poročila.

(5) Evropska agencija za varnost hrane (v nadaljnjem besedilu: Agencija) je proučila vloge in ocenjevalna poročila, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala vložnikom, Komisiji in državam članicam ter jih javno objavila.

(6) Kar zadeva mepikvat, je Agencija priporočila zvišanje MRL za nekatere proizvode živalskega izvora po uporabi snovi na bombaževem semenu.

(7) Agencija je glede vseh vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(8) V postopku odobritve aktivne snovi Metschnikowia fructicola sev NRRL Y-27328 je bila v skladu s členom 8(1)(g) Uredbe (ES) št. 1107/2009 Evropskega parlamenta in Sveta v povzetek dokumentacije vključena vloga za MRL (3). Navedeno vlogo so ocenile zadevne države članice v skladu s členom 11(2) navedene uredbe. Agencija je proučila vlogo in podala sklep o strokovnem pregledu ocene tveganja za pesticide (4). Kar zadeva to snov, Agencija ni mogla dokončno oceniti tveganja za potrošnike pri vnosu te snovi s hrano, ker nekatere informacije niso bile na voljo in je bil potreben nadaljnji premislek odgovornih za obvladovanje tveganja. Tak nadaljnji premislek je bil upoštevan v poročilu o pregledu (5), v katerem je bilo ugotovljeno, da organizem ni patogen za ljudi, po uporabi aktivne snovi pa se ne pričakujejo toksini ali toksični metaboliti v hrani. Glede na navedene sklepe Komisija meni, da je Metschnikowia fructicola sev NRRL Y-27328 primerno vključiti v Prilogo IV k Uredbi (ES) št. 396/2005.

(9) Za mepikvat v bombaževem semenu je bila z Uredbo Komisije (EU) 2018/832 (6) v Uredbi (ES) št. 396/2005 določena začasna MRL, veljavna do 30. junija 2021. Zaradi pravne varnosti je primerno, da se MRL iz te uredbe uporabljajo od 1. julija 2021.

(10) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(11) Uredbo (ES) št. 396/2005 bi bilo zato treba ustrezno spremeniti.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Glede MRL za mepikvat pa se uporablja od 1. julija 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 4. junija 2021 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the modification of the existing maximum residue level for cycloxidim in strawberries (Obrazloženo mnenje o spremembi obstoječe mejne vrednosti ostanka za cikloksidim v jagodah). EFSA Journal 2018;16(8):5404.

Reasoned opinion on the modification of the existing maximum residue levels for mepiquat in cotton seeds and animal commodities (Obrazloženo mnenje o spremembi obstoječih mejnih vrednosti ostankov za mepikvat v bombaževem semenu in živalskih proizvodih). EFSA Journal 2018;16(10):5428.

Reasoned opinion on the modification of the existing maximum residue levels for prohexadione in various oilseeds (Obrazloženo mnenje o spremembi obstoječih mejnih vrednosti ostankov za proheksadion v različnih semenih oljnic). EFSA Journal 2018;16(8):5397.

(3) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(4) Conclusion on the peer review of the pesticide risk assessment of the active substance Metschnikowia fructicola strain NRRL Y-27328 (Sklep o strokovnem pregledu ocene tveganja za pesticide z aktivno snovjo Metschnikowia fructicola sev NRRL Y-27328). EFSA Journal 2017;15(12):5084.

(5) Review report for the active substance Metschnikowia fructicola strain NRRL Y-27328 (Poročilo o pregledu aktivne snovi Metschnikowia fructicola sev NRRL Y-27328) (SANTE/10472/2018 Rev. 2).

(6) Uredbe Komisije (EU) 2018/832 z dne 5. junija 2018 o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za ciantraniliprol, cimoksanil, deltametrin, difenokonazol, fenamidon, flubendiamid, fluopikolid, folpet, fosetil, mandestrobin, mepikvat, metazaklor, propamokarb, propargit, pirimetanil, sulfoksaflor in trifloksistrobin v ali na nekaterih proizvodih (UL L 140, 6.6.2018, str. 38).